Bjølsen Valsemølle (musikkgruppe)

**Bjølsen Valsemølle** er en musikkgruppe fra Bjølsen i Oslo. Bandet ble startet i 1974 og sprang ut fra viserockgruppa Samvirkelaget Frontfigur er Trond Ingebretsen. Navnet har de tatt etter mølla fra 1884 som ligger ved Akerselva. Gruppen spiller storbyrock med tekster inspirert av Oslo og hendelser i byen og platedebuterte høsten 1982 med albumet *[[Fem på midnatt]]*, produsert av Åge Aleksandersen i Nidaros Studio i Trondheim.

## Utgivelser og besetning
Bandets debutalbum *[[Fem på midnatt]]* ble gitt ut i 1982. Det inneholdt Ingebretsen/Aleksandersen-låten «Soria Moria», som ble bandets første slager. Albumet inneholdt også låten «Vålerenga kjerke» som utover på nittitallet og framover fikk status som en svært populær fotball-sang. I 1985 kom albumet *[[Vaterlands bru (album)|Vaterlands bru]]*, også det produsert av Åge Aleksandersen i Nidaros Studio. Tittellåten her står nå som kulturminne langs Havnepromenaden i Oslo. I 1986 kom albumet *[[På ørnevinger]]*, spilt inn i Bel studio i Oslo med Ingar Helgesen som produsent. Bandet ble oppløst i 1987, men gjorde comeback på midten av 1990-tallet, da de deltok i en episode av underholdningsprogrammet *[[Tore på sporet]]*.

Bjølsen Valsemølle ga ut samlealbumet *[[Soria Moria (album)|Soria Moria]]* i 1996 med to nye låter, før et nytt studioalbum kom i 1999, *[[Danse på snø]],* spilt inn i Ambience studio i Oslo med Jan Roger Fjeldberg og Trond Ingebretsen som produsenter. Etter en del turnering tok Bjølsen på nytt pause, men kom tilbake på en festival i Melhus høsten 2006. 17. september 2007 ga bandet ut dobbeltalbumet *[[Over elva]]*, som inneholder én plate med nye sanger og en annen med gamle låter i ny drakt. *Over elva* er spilt inn i Brickwall Studio i Oslo og ble produsert av Jan Roger Fjeldberg, mens videoen til tittellåten, laget av Knut Jorfald, ble til i forbindelse med en konsert for de innsatte på «Botsen». Albumet *[[Mohammeds Cafe|Mohammeds Café]]* ble lansert 12. oktober 2009 og inneholder blant annet sangen «91,72», en hyllest til spydkaster Terje Pedersen og hans verdensrekordkast på Bislett 2. september 1964, og sangen «Mohammeds Café» som var en hyllest til palestineren Mohammed Hussein og hans Habibi Café. Albumet ble spilt inn i Kazett studio i Vormsund og keyboardist Martin Aune produserte. Video til «Mohammeds Café» ble laget av Knut Jorfald. 

Bandets keyboardist i en årrekke, Martin Aune, døde seint på høsten 2012, og bandet var en periode i en sjokktilstand, men bestemte seg likevel for å fortsette sin virksomhet. Et nytt album, *[[Kong Vinter (album)|Kong Vinter]]*, ble gitt ut 4. februar 2013. Albumet inneholdt blant annet sangen «Tidas elv», tilegnet Martin Aune. Innspillinga ble gjort på låven til bassist Lars Aas-Hansen i Skogbygda og ble produsert av Martin Abrahamsen. Videoen til «Kong Vinter» ble laget av Thor Lønning Aarestad. 29. oktober 2015 ga Bjølsen Valsemølle ut sitt niende album, *[[Tider skal komme (album)|Tider skal komme]],* også dette produsert av Martin Abrahamsen og spilt inn hos Eufoni Mediaproduksjon i Oslo. Dette albumet har en klar politisk profil, og inneholder sangen «Israel, det räcker nu»*,* hvor Mikael Wiehe er med som gjesteartist. Sangen «Menn i mørket», om Asbjørn Sunde og Osvald-gruppen, ble spilt ved avdukninga av minnesmerket på Jernbanetorget 1. mai 2015. Tittellåten «Tider skal komme» er en sang til Trond Ingebretsens barnebarn og handler om kjærlighet over landegrensene 

1. mai 2017 ga bandet ut konsertalbumet *[[Da taket til slutt forsvant]]* som inneholder opptak fra bandets konsert på klubben Herr Nilsen i Oslo 10. desember 2016. Fra juni 2017 til desember 2017 ga Bjølsen Valsemølle månedlig ut en låt fra denne konserten for nedlasting. Albumet inneholder konsertversjoner av Bjølsens mest kjente sanger. Vinteren 2019 spilte Bjølsen Valsemølle inn sitt 11. album, *Sanger om kjærlighet*, utgitt 31. mai 2019. Første singel fra dette albumet, *«Små ting»*, ble gitt ut 12. april. 15.&nbsp;mai ga bandet ut tittellåta *«Sanger om kjærlighet»* som singel. Albumet høstet svært gode kritikker, og bandet dro på ny turné. Gjennom korona-perioden i 2020 spilte Bjølsen Valsemølle strømmekonserter og konserter med redusert publikumsantall. Bandet arbeidet i 2021 med videoprosjektet *Løytnant Von Segebadens fly* sammen med filmprodusent Knut Jorfald. Prosjektet fikk navnet etter et flystevne på Hengsenga på Bygdøy vinteren 1921. Den svenske flyveren og luftakrobaten løytnant von Segebaden styrtet og ble drept foran  tilskuere. Låt og video ble utgitt 6. mars 2021, på hundreårsdagen for hendelsen. Musikken og videoen ble spilt på både lokal og riksdekkende TV.

Høsten 2021 gikk bandet i studio for å spille inn låt og video med tittelen «Krevende landskap». Samme høst var bandet på turné igjen etter en lang spillepause på grunn av koronapandemien. I 2022 feiret de 40-årsjubileet for sitt første album *Fem på midnatt* og med singelen *«Krevende landskap»*. I januar 2024 gikk Bjølsen Valsemølle i Amper Tone studio på Bjølsen i Oslo for å spille inn et helt nytt album med arbeidstittel *18. september*. 12 nye låter ble spilt inn og Johnny Skalleberg var produsent. Første singel, *«Vanlige folks tur»*, kom ut 8. mars. Lars Aas-Hansen sluttet i bandet i forbindelse med plateinnspillingen. Morten Strøm fra Namsos ble ny bassist i bandet våren 2024. 10. april kom singel nummer 2: *«Rike Reke Røkkes Romfolk Restaurant».* Den tredje singelen, *«Der byen faller ned»*, ble sluppet 21. juni.

1. juli 2024 slapp Casino Steel, Trond Ingebretsen & Bjølsen Valsemølle singelen *«Rødt kort»,* en låt som ble spilt inn i 2002 i forbindelse med NISO, Norges fotballforbund og Norsk folkehjelps Rødt kort mot Rasisme-kampanje, men som ikke ble gitt ut offentlig på de digitale nedlastingsplatformene og ble tilgjengelig der for første gang.

## Medlemmer
### Nåværenede medlemmer
* Trond Ingebretsen – vokalist, låtskriver, gitar, munnspill (1975–1987, 1996–1999, 2006–)
* Leif Ottesen – gitarist, kor (1984–1985, 1996–1999, 2006–)
* Endre Christiansen – tangenter, kor (2012–)
* Even Finsrud – trommer (2016–)
* Morten Strøm - bass (2024 - )

### Tidligere medlemmer
* Martin Aune – tangenter, kor, trekkspill (1984–1986, 1996–1999, 2006–2011, død 2011)
* Terje Tranaas – tangenter, kor (1982–1983)
* Jan Roger Fjeldberg – trommer, kor (1983–1985, 1996–1999, 2006–2008)
* Bjørn Røstad – saksofon, kor (1979–1980)
* Rune Haukum – bass, kor (1980–1986, 1996–1997)
* Arild Lukassen – keyboard (1979–1982)
* Johnny Hjort – gitarist (1981–1983)
* Erik Ring Jensen – trommer (1979–1983, erstattet av Jan Roger Fjeldberg og Knut Lanseng)
* Geir Stordal – bass (1997–1999)
* Reidar Berglie – saksofon (1979–1983, 1996–1999 2006–2007, død 2014)
* Jan Erik Sælø – bass (1979–1980)
* Knut Lanseng – trommer (1985–1986)
* Tor Hauge – trommer (2008–2013)
* Lisbeth Melbye – korist (1979–1980)
* Finn Lilleseth – trommer (2013–2015)
* Babocar Cesay – trommer (1975–1976)
* Ron Mersher – trommer (1976–1977)
* Trond Lybekk – trommer (1977–1979)
* Gunnar Hanslien – trommer (1983)
* Tore Wildhauer – trommer (1986–1987)
* Erik Krogstad – bass (1975–1979)
* Jan Harald Beckstrøm – bass (1979)
* Geir Knudsen – bass (1979–1980)
* Per Ladegård – bass (1979)
* Andy Nesblom – bass (1986–1987)
* Karl Lillefjære – gitar (1975–1979)
* Arne Ringstad – gitar (1979–1980)
* Svend Berg – gitar (1986–1987)
* Bjørn Forbord – keyboard (1975–1979)
* Lars Aas-Hansen - bass  (2006-2024)

## Diskografi
### Album
*1982 *[[Fem på midnatt]]* (inneholder originalversjonen av «Vålerenga kjerke»)
*1985 *[[Vaterlands bru (album)|Vaterlands bru]]*
*1986 *[[På ørnevinger]]*
*1996 *[[Soria Moria (album)|Soria Moria]]* (samlealbum)
*1999 *[[Danse på snø]]*
*2007 *[[Over elva]]*
*2009 *[[Mohammeds Cafe|Mohammeds Café]]*
*2013 *[[Kong Vinter (album)|Kong Vinter]]*
*2015 *[[Tider skal komme (album)|Tider skal komme]]*
*2017 *[[Da taket til slutt forsvant]]* (konsertalbum)
*2019 *Sanger om kjærlighet*
*2024 *18. september*

### Singler

*1985 *«Minnenes vei» / «For livet og for freden»*
*1986 *«På ørnevinger»*
*1996 *«Soria Moria»*
*2007 *«Over elva»*
*2009 *«91,72»*
*2010 *«Fatter'n og Gullfaks»*
*2012 *«Har ei tante»*
*2012 *«Kong Vinter»*
*2014 *«Marit fra Rognes»*
*2015 *«Tider skal komme»*
*2019 *«Små ting»*
*2019 *«Sanger om kjærlighet»*
*2021: *«Løytnant Von Segebadens fly»*
*2022 *«Krevende landskap»*
*2024 *«Vanlige folks tur»*
*2024 *«Rike Reke Røkkes Romfolk Restaurant»*
*2024 *«Der byen faller ned»*
*2024 *«Rødt Kort»*
*2024 *«Kirsebærlikør»*

### Musikkvideoer
*2007 «Over elva»
*2009 «Mohammeds Café»
*2012 «Kong Vinter»
*2017 «Tider skal komme»
*2020 «Sanger om kjærlighet»
*2021 «Løytnant Von Segebadens fly»
*2022 «Krevende landskap»

## Referanser


## Eksterne lenker
* 
* Bjølsen Valsemølle Facebook